**ELŐTERJESZTÉS**

**Körmend Város Önkormányzata Képviselő-testületének 2023. november 27- i ülésére**

**Tárgy:** Étkezési nyersanyagnormák és térítési díjak megállapítása / rendeletmódosítás

Tisztelt Képviselő-testület!

Az önkormányzat feladata az étkeztetési feladatok ellátása a bölcsődében, óvodában és az iskolai tanulók esetében, valamint a szociális területen is. Feladata továbbá a szünidei étkezés biztosítása is. Az élelmezési szolgáltatást a HUNGAST VITAL Kft végzi az önkormányzat területén lévő köznevelési intézményekben. Az óvodai, bölcsődei és a szociális feladatok társulás által fenntartott intézmények által kerülnek ellátásra.

A Dr. Batthyányé Coreth Mária Óvoda és Bölcsőde Molnaszecsődi tagóvodájában az ATROPLUSZ Közétkeztetési és Szolgáltató Kft. látja el ezen feladatokat.

A Hungast Vital Kft. a Dr. Batthyányé Coreth Mária Óvoda és Bölcsőde, illetve Körmend Város Önkormányzata részére megküldte a szolgáltatási egységárak módosító javaslatát, hivatkozva a két szerződés azon pontjára, mely rögzíti, hogy évente egy alkalommal jogosultak az infláció mértékével történő emelésre.

„A Vállalkozó 2023. január 01 napjától jogosult a KSH által hivatalosan közzétett előző 12 hónapra vonatkozó ágazati inflációs rátával az egységárak éves emelését kezdeményezni a Megrendelő előtt úgy, hogy a kerekítés szabályait alkalmazva egész forint legyen az új egységár. A szolgáltatási díj emelésének mértékét a Vállalkozó oly módon számítja ki, hogy 45%-os súllyal az élelmiszerek, élelmi anyagok, 40%-ban a nemzetgazdasági átlagbér, és 15%-ba a releváns szolgáltatások díjának elmúlt 12 havi növekedését veszi figyelembe.”

Az előző bekezdést figyelembe véve 16,09 %-os szolgáltatási egységár emelés érvényesítésére lenne jogosult a gazdasági társaság, azonban figyelembe véve a világpiaci helyzetet, az élelmiszer árak várható további csökkenés (bár nem jelentősen), így javaslatuk a nettó szolgáltatási árak 9 %-os mértékű emelését, mely mindkét fél részéről elfogadásra került.

Körmend Város Gondnoksága keretin belül működik az iskolai közétkeztetés biztosítsa, mely szerződés lejár 2023. december 31-ei hatállyal, ezért szükségessé válik új vállalkozási szerződés kötése. Az ajánlatok beérkezését követően a Hungast Vital Kft. nyújtotta be a legkedvezőbb ajánlatot, így bár az új szerződés még nem került aláírásra, a díjakkal már lehet kalkulálni. Így az iskolai térítési díjak emelése is aktuálissá válik, igazodva az emelkedő nyersanyagdíjakhoz.

A térítési díjrendelet 2. számú melléklete tartalmazza a gyermekétkeztetés kapcsán fizetendő térítési díjakat. E melléklet módosulna, továbbra is külön kimutatva a két közigazgatási területen fizetendő térítési díjak mértékét.

Az 1997. évi XXXI. törvény a gyermekek védelméről és a gyámügyi igazgatásról 151.§ (3) bekezdése alapján a gyermekétkeztetés intézményi térítési díjának alapja az élelmezés nyersanyagköltségének egy ellátottra jutó napi összege. A (3a) bekezdés szintén meghatározza, hogy az intézmény térítési díj megállapítása érdekében az étkeztetést biztosító szolgáltató köteles elkülönítetten kimutatni a gyermekétkeztetéssel összefüggésben felmerülő nyersanyagköltségeket.

A térítési díjakról szóló rendelet e melléklete a 12/2023. (VII.26.) önkormányzati rendelettel módosult utoljára, azonban most ismét szükségessé válik e 2. melléklet módosítása. A jogszabályi előírásoknak megfelelve a térítési díjaknak a vásárolt élelmezés szolgáltatási szerződésében kimutatott nyersanyagnorma mértékére való emelését javasoljuk.

Kérem a Tisztelt Képviselő-testületet, hogy a rendelet-tervezetben meghatározott térítési díjakat vitassa meg és fogadja el.

**Előzetes hatásvizsgálat:**

Társadalmi hatás: A módosításra kerülő rendelet határozza meg a szociális ellátások, valamint a köznevelés és közoktatási intézményekben biztosított étkeztetés térítési díjait, ezáltal hatással van valamennyi igénylőre, akik ezt igénybe veszik.

Gazdasági hatás: A rendelet megalkotásának gazdasági hatása nincsen.

Költségvetési hatás: A rendelet megalkotásának a korábbi szabályozáshoz képest további költségvetési hatása nincs.

Környezeti és egészségi hatás: A rendelet megalkotásának nincs környezeti és egészségi hatása.

Adminisztratív terheket befolyásoló hatás: A rendelet megalkotásának nincs számottevő adminisztratív terheket befolyásoló hatása.

A jogszabály megalkotásának szükségességét, a jogalkotás elmaradásának várható következményeit, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotását a megemelkedett nyersanyagárak és költségek miatt a térítési díjak ezekhez történő igazításának szükségessége indokolja.

A jogszabály alkalmazása többlet személyi, szervezeti, tárgyi és pénzügyi feltételeket nem kíván.

Körmend, 2023. november 20.

**Bebes István**

polgármester

**Körmend Város Önkormányzata Képviselő-testülete ……/2023. (XI. …) önkormányzati rendelete**

**a térítési díjakról szóló 15/2021. (IX. 3.) önkormányzati rendelet módosításáról**

Körmend Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 92.§ (1) – (2) bekezdésében, 115.§ (3) bekezdésében, valamint a gyermekek védelméről és a gyámügyi igazgatásról szóló 1997. évi XXXI. törvény 147.§ (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, és a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 8a. pontjában szabályozott feladatkörében eljárva – a Körmend és Kistérsége Önkormányzati Társulás, valamint a Körmend és Mikrotérsége Köznevelési Intézményfenntartó Társulás településeinek jóváhagyásával – a következőket rendeli el:

**1.§** Körmend Város Önkormányzata Képviselő-testületének a térítési díjakról szóló 15/2021. (IX. 3.) önkormányzati 2. melléklete helyébe e rendelet 1. melléklete lép.

**2.§** Ez a rendelet 2024. január 1-jén lép hatályba, és a hatályba lépését követő napon hatályát veszti.

**Bebes István dr. Stepics Anita**

**polgármester jegyző**

**Záradék:**

A rendelet kihirdetve a Körmendi Közös Önkormányzati Hivatal hirdetőtábláján való kifüggesztés útján 2023. november …. napján.

**dr. Stepics Anita**

**jegyző**

***1. melléklet a …/2023. (XI. ….) önkormányzati rendelethez***

**A gyermekétkeztetés intézményi térítési díja**

|  |  |  |
| --- | --- | --- |
| **Étkezési fajták** | **Intézmény térítési díj**  **(Ft/adag)**  **Körmend közigazgatási területén működő intézményekben** | **Intézményi térítési díj**  **(Ft/adag)**  **Molnaszecsőd közigazgatási területén működő intézményben** |
| **BÖLCSŐDE** |  |  |
| Reggeli + tízórai | 360 | - |
| Ebéd | 622 | - |
| Uzsonna | 230 | - |
| **Összesen:** | **1.212** | **-** |
|  |  |  |
| **ÓVODA (3x-i étkezés)** |  |  |
| Tízórai | 276 | 156 |
| Ebéd | 790 | 452 |
| Uzsonna | 246 | 144 |
| **Összesen:** | **1.312** | **752** |
|  |  |  |
| **ÁLTALÁNOS ISKOLA (3x-i étkezés)** |  |  |
| Tízórai | 222 | - |
| Ebéd | 650 | - |
| Uzsonna | 202 | - |
| **Összesen:** | **1.074** | **-** |
|  |  |  |
| **KÖZÉPISKOLA** |  |  |
| Ebéd | **792** | **-** |

**INDOKOLÁS**

**a térítési díjakról szóló 15/2021. (IX. 3.) önkormányzati rendelet módosításáról szóló …../2023. (XI……..) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

A térítési díjak megállapításának szabályait önkormányzati rendelet határozza meg. Az elmúlt időszakban megnövekedett nyersanyagárak miatt a szolgáltató térítési díjemelést kezdeményezett az önkormányzatnál, emiatt a rendelet és az abban meghatározott díjak felülvizsgálata indokolt.

**RÉSZLETES INDOKOLÁS**

**1.§-hoz**

A vonatkozó jogszabályi rész a rendelet 2. mellékletének módosításáról rendelkezik, a gyermekétkeztetés intézményi térítési díjainak emelését tartalmazza.

**2.§-hoz**

A vonatkozó jogszabályi rész hatályba léptető és hatályon kívül helyező rendelkezést tartalmaz.